Návrh
(na medzirezortné pripomienkové konanie)
OPATRENIE
Národnej banky Slovenska
z ... 2011

o predkladaní výkazov platobnými inštitúciami a inštitúciami elektronických peňazí

Národná banka Slovenska podľa § 96 ods. 1 písm. c) a h) zákona č. 492/2009 Z. z. o platobných službách a o zmene a doplnení niektorých zákonov v znení neskorších predpisov (ďalej len „zákon“) ustanovuje:

§ 1

(1) Výkazy predkladané platobnou inštitúciou (ďalej len „PI“) a inštitúciou elektronických peňazí (ďalej len „IEP“) sú tieto:
a) Súvaha PI, ktorej vzor vrátane metodiky na jej vypracúvanie je uvedený v prílohe č. 1,
b) Výkaz ziskov a strát PI, ktorého vzor vrátane metodiky na jeho vypracúvanie je uvedený v prílohe č. 2,
c) Súvaha IEP, ktorej vzor vrátane metodiky na jej vypracúvanie je uvedený v prílohe č. 3,
d) Výkaz ziskov a strát IEP, ktorého vzor vrátane metodiky na jeho vypracúvanie je uvedený v prílohe č. 4,
e) Hlásenie o vlastných zdrojoch PI alebo IEP, ktorého vzor vrátane metodiky na jeho vypracúvanie je uvedený v prílohe č. 5,
f) Hlásenie o ekonomickej a finančnej situácii PI alebo IEP, ktorého vzor vrátane metodiky na jeho vypracúvanie je uvedený v prílohe č. 6,
g) Hlásenie o bezpečných, likvidných a nízkorizikových aktívach PI alebo IEP, ktorého vzor vrátane metodiky na jeho vypracúvanie je uvedený v prílohe č. 7,
h) Hlásenie o elektronických peniazoch IEP, ktorého vzor vrátane metodiky na jeho vypracúvanie je uvedený v prílohe č. 8.

	(2) Toto opatrenie sa nevzťahuje na banku, ktorá je poskytovateľom platobných služieb alebo vydavateľom elektronických peňazí.

§ 2

(1) Výkazy podľa § 1, s výnimkou výkazu podľa § 1 ods. 1 písm. h), sa vypracovávajú mesačne, podľa stavu k poslednému dňu príslušného kalendárneho mesiaca.

	(2) Výkaz podľa § 1 ods. 1 písm. h) sa vypracúva denne.

	(3) Ak sa použije ako účtovné obdobie hospodársky rok, ktoré je posunuté oproti účtovnému obdobiu, ktorým je kalendárny rok o určitý časový úsek, lehota na vypracovávanie výkazov určená v odseku 1 sa predlžuje o tento časový úsek.

§ 3

(1) Výkazy podľa § 1 sa predkladajú elektronicky. Elektronickým predkladaním výkazov sa rozumie predkladanie výkazov prostredníctvom elektronickej pošty vo formáte súboru typu MS Excel zabezpečeného šifrovacím systémom.

(2) Výkazy podľa § 1, sa predkladajú do 25 kalendárnych dní odo dňa, ku ktorému sa vypracovávajú, s výnimkou výkazov vypracovaných podľa stavu k poslednému dňu príslušného kalendárneho roka.

(3) Výkazy podľa § 1 podľa stavu k poslednému dňu príslušného kalendárneho roka, sa predkladajú takto:
a) na základe predbežných údajov, predbežné hlásenie, a to do 31. januára nasledujúceho kalendárneho roka, zostavené podľa predbežných údajov, známych k poslednému dňu predchádzajúceho kalendárneho roka, upravených o účtovné prípady účtované od 1. januára do 10. januára nasledujúceho kalendárneho roka,
b) na základe údajov z ročnej účtovnej závierky, riadne hlásenie, a to do 30 kalendárnych dní po zostavení ročnej účtovnej závierky,
c) na základe predĺženia lehoty na vypracovanie riadnej účtovnej závierky správcom dane, mimoriadne hlásenie, a to do 25. apríla nasledujúceho kalendárneho roka, zostavené podľa údajov k poslednému dňu predchádzajúceho kalendárneho roka, známych k 31. marcu nasledujúceho kalendárneho roka.

	(4) Ak sa PI alebo IEP ako daňovníkovi dane z príjmov predĺži lehota na podanie daňového priznania podľa osobitného zákona,1) predkladajú sa výkazy podľa § 1 ods. 1 písm. a) až d) bezodkladne po zostavení ročnej účtovnej závierky; v takomto prípade sa predloží k 31. marcu kalendárneho roka informácia o predĺžení lehoty na podanie daňového priznania a predmetné výkazy sa predkladajú aj k 31. marcu kalendárneho roka, a to na základe údajov o stave majetku, čistého obchodného imania, záväzkov, nákladov, výnosov a hospodárskeho výsledku známych k poslednému dňu predchádzajúceho kalendárneho roka, ktoré sú PI alebo IEP známe k 31. marcu kalendárneho roka, s tým že ide o predbežné údaje.

	(5) Ak sa použije ako účtovné obdobie hospodársky rok, ktoré je posunuté oproti účtovnému obdobiu, ktorým je kalendárny rok o určitý časový úsek, lehoty na predkladanie výkazov určené v odsekoch 2 až 4, sa predlžujú o tento časový úsek.

§ 4

	Týmto opatrením sa preberajú právne záväzné akty Európskej únie uvedené v prílohe č. 9.

§ 5

Toto opatrenie nadobúda účinnosť 30. júna 2011.

Jozef Makúch
guvernér

Vydávajúci útvar:	odbor regulácie a finančných analýz
oddelenie regulácie bankovníctva a platobných služieb	tel.: +421 2 5787 3301 
fax: +421 2 5787 1118	

Príloha č. 9 k opatreniu č. .../2011

ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE

	1. Smernica Európskeho parlamentu a Rady 2007/64/ES z 13. novembra 2007 o platobných službách na vnútornom trhu, ktorou sa menia a dopĺňajú smernice 97/7/ES, 2002/65/ES, 2005/60/ES a 2006/48/ES a ktorou sa zrušuje smernica 97/5/ES,

	2. Smernica Európskeho parlamentu a Rady 2009/110/ES zo 16. septembra 2009 o začatí a vykonávaní činností a dohľade nad obozretným podnikaním inštitúcií elektronického peňažníctva, ktorou sa menia a dopĺňajú smernice 2005/60/ES a 2006/48/ES a zrušuje smernica 2000/46/ES (Ú. v. EÚ L 267, 10.10.2009).